Ir-Regolament tal-Kummissjoni (KE) Nru 1194/2002
tat-3 ta’ Lulju 2002
li jemenda r-Regolament (KEE) Nru 2234/92 li jistabbilixxi regoli dettaljati għall-applikazzjoni ta’ l-għajnuna għall-konsum ta’ prodotti ta’ ħalib frisk f’Madeira
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kummissjoni (KE) Nru 1453/2001 tat-28 ta’ Ġunju ta’ l-2001 li jintroduċi miżuri speċifiċi għal ċerti prodotti agrikoli għall-Azores u Madeira u li jirrevoka r-Regolament (KE) Nru 1600/92 (Poseima) [1], u b’mod partikolari l-Artikolu 15(5) tiegħu,
Billi:
(1) L-Artikolu 15 tar-Regolament (KE) Nru 1453/2001 jistabbilixxi l-ammont ta’ għajnuna għall-konsum mill-bnedmin ta’ prodotti ta’ ħalib li jkunu ġew prodotti f’Madeira ta’ EUR 12/100 kg ta’ ħalib sħiħ imqassam f’post fejn jinbiegħ u jinżamm il-ħalib. Dik l-għajnuna hija mogħtija għall-konsum mill-bnedmin ta’ prodotti tal-ħalib frisk tal-baqar prodott lokalment, fil-limiti tal-bżonnijiet ta’ konsum ta’ Madeira kif ikun stmat perjodikament. Dak l-Artikolu jippermetti wkoll il-produzzjoni f’Madeira, għall-konsum lokali, ta’ ħalib UHT magħmul mill-ġdid mit-trab tal-ħalib li joriġina mill-Komunità, safejn din il-miżura tassigura li l-ħalib prodott lokalment jinġabar u jsib fejn jinbiegħ.
(2) Huwa stmat li l-bżonn ta’ konsum ta’ Madeira ma’ jaqbiżx il-limitu ta’ 4000 tunnellata metrika li tikkorrispondi għal-limitu ta’ produzzjoni lokali fejn l-iskema ta’ taxxa addizzjonali applikabbli għall-produtturi tal-ħalib tal-baqar stabbilita fir-Regolament tal-Kunsill (KEE) Nru 3950/92 tat-28 ta’ Diċembru ta’ l-1992 li jistabbilixxi taxxa addizzjonali fil-ħalib u s-settur tal-prodotti tal-ħalib [2], kif l-aħħar emendat permezz tar-Regolament tal-Kummissjoni (KE) Nru 582/2002 [3], ma tapplikax għal Madeira. Bħala riżultat ta’ dan, il-volum ta’ ħalib li għalih din l-għajnuna pprovduta fir-Regolament (KE) Nru 1453/2001 imħallsa lill-postijiet fejn jinbiegħ u jinżamm il-ħalib għall-prodotti kollha li jirriżultaw mill-ipproċessar ta’ ħalib prodott lokalment għandu jkun limitat għal kwantità ta’ 4000 tunnellata metrika.
(3) Għandhom ukoll ikunu stabbiliti regoli fuq l-użu tal-ħalib tal-baqar frisk f’Madeira għal liema l-għajnuna għall-konsum mill-bnedmin huwa mogħti u l-volum minimu li għandu jkun inkorporat fil-ħalib UHT magħmul mill-ġdid għall-konsum lokali. Volum minimu ta’ inkorporazzjoni ta’ 15 % hija biżżejjed sabiex jiġi żgurat li l-ħalib prodott lokalment ikun miġbur u jsib fejn jinbiegħ.
(4) Ir-Regolament tal-Kummissjoni (KEE) Nru 2234/92 [4], kif l-aħħar emendat permezz tar-Regolament (KE) Nru 1802/95 [5], għandu għalhekk ikun emendat.
(5) Disposizzjonijiet fuq l-ammont ta’ għajnuna u l-prodotti eliġibbli huma stabbiliti fir-Regolament (KE) Nru 1453/2001. Dan ir-Regolament għandu għalhekk japplika mid-data tad-dħul fis-seħħ ta’ dak ir-Regolament.
(6) Il-miżuri provduti għalihom f’dan ir-Regolament huma konformi ma’ l-opinjoni tal-Kumitat ta’ Amministrazzjoni għal Ħalib u Prodotti magħmula mill-ħalib,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 2234/92 huwa emendat kif ġej:
1. L-Artikolu 1(1) huwa sostitwit permezz ta’ dan li ġej:
"1. L-għajnuna għall-konsum mill-bnedmin tal-prodotti tal-ħalib magħmula f’Madeira pprovduta fl-Artikolu 15(2) tar-Regolament (KE) Nru 1453/2001 għandu jkun imħallas, bla ħsara għall-limitu ta’ 4000 tunnellata metrika ta’ ħalib sħiħ, għal perjodu ta’ 12-il xahar."
2. L-Artikolu 1(2) huwa sostitwit permezz ta’ dan li ġej:
"2. Il-ħalib prodott f’Madeira li għalih l-għajnuna msemmija fil-paragrafu 1 tkun mogħtija għandu jkun użat kollu kemm hu fil-manifattura lokali ta’ prodotti tal-ħalib għall-konsum lokali biss."
3. L-Artikolu 1a li ġej huwa miżjud:
"L-Artikolu 1a
Il-ħalib UHT magħmul mill-ġdid fl-Artikolu 15(4) tar-Regolament (KE) Nru 1453/2001 għandu jkun fih mill-inqas 15 % ħalib frisk prodott lokalment."
4. L-Anness huwa mħassar.
L-Artikolu 2
Dan ir-Regolament għandu jidħol fis-seħħ fit-tielet jum mill-pubblikazzjoni tiegħu fil-Ġurnal Uffiċjali tal-Komunitajiet Ewopej.
Japplika mill-1 ta’ Lulju ta’ l-2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-3 ta’ Lulju ta’ l-2002.